ΓΡΑΠΤΗ ΕΡΩΤΗΣΗ P-3145/97 υποβολή: Franco Malerba (UPE) προς την Επιτροπή (30 Σεπτεμβρίου 1997)

Θέμα: Ζημιές που προκαλούνται στην ευρωπαϊκή πολιτική για τη διαχείριση της βιομάζας από λανθασμένη εφαρμογή της οδηγίας του Συμβουλίου της 18ης Μαρτίου 1991 περί στερεών αποβλήτων

Η οδηγία 91/156/ΕΟΚ ((ΕΕ L 78 της 26.3.1991, σελ. 32. )) έχει ως στόχο να εξασφαλίσει ότι τα απόβλητα δεν βλάπτουν το περιβάλλον και ότι καταστρέφονται ή επαναχρησιμοποιούνται κατά τον ορθό τρόπο. Βάση αυτής της οδηγίας είναι ο ορισμός του «αποβλήτου», ήτοι: «Κάθε ουσία ή αντικείμενο που εμπίπτει στις κατηγορίες του παραρτήματος Ι και το οποίο ο κάτοχός του απορρίπτει ή προτίθεται ή υποχρεούται να απορρίψει», καθώς και ο κατάλογος των δυνατοτήτων επαναχρησιμοποίησης που περιέχεται στο παράρτημα ΙΙ Β. Ο ερωτών πιστεύει ότι μία λανθασμένη εφαρμογή της οδηγίας, λόγω της συμπερίληψης μεταξύ των αποβλήτων, ουσιών που δεν μολύνουν το περιβάλλον, μπορεί να εμποδίσει την ανάπτυξη των τεχνολογιών παραγωγής ενέργειας από τη βιομάζα, η οποία είναι επιθυμητή από το Κοινοβούλιο και την Επιτροπή. Πράγματι, ο ευρωπαϊκός κατάλογος αποβλήτων που προβλέπεται από το εδάφιο Α του άρθρου 1 της οδηγίας, προβλέπει κατηγορίες στις οποίες θα μπορούσε να συμπεριληφθεί μη ρυπαντική φυσική βιομάζα, όπως είναι τα κλαδιά και το άχυρο, σαφώς δε τα πριονίδια, χωρίς να εξαιρούνται τα πριονίδια που προέρχονται από παρθένο ξύλο. Δεδομένου ότι το παράρτημα ΙΙ της οδηγίας αναφέρει σαφώς, μεταξύ των τρόπων επαναχρησιμοποίησης, τη χρήση των αποβλήτων ως καύσιμα, και ενώ η βιομάζα θεωρείται απόβλητο, θα έπρεπε να επιβάλλονται και στην περίπτωσή της οι διαδικασίες που προβλέπει η οδηγία. Οι διαδικασίες αυτές περιλαμβάνουν την εγγραφή όλων των προσώπων που παράγουν, κατέχουν, μεταφέρουν ή επαναχρησιμοποιούν απόβλητα σε συγκεκριμένους καταλόγους; την κατάρτιση καταλόγων στους οποίους περιλαμβάνεται η ποσότητα, η φύση, η προέλευση, ο προορισμός, η συχνότητα συλλογής, το μέσο μεταφοράς και ο τρόπος επεξεργασίας των αποβλήτων, προβλέπουν δε συμπληρωματικό κόστος που αποθαρρύνει την αξιοποίηση της βιομάζας.

Ερωτάται η Επιτροπή ποιά μέτρα σκοπεύει να λάβει προκειμένου να αξιολογήσει και να ανατρέψει αυτή την αντιφατική κατάσταση.

Απάντηση της κας Bjerregaard εξ ονόματος της Επιτροπής (24 Οκτωβρίου 1997)

Ο ορισμός των στερεών αποβλήτων που περιέχεται στην οδηγία 75/442/ΕΟΚ, όπως αυτή τροποποιήθηκε από την οδηγία 91/156/ΕΟΚ περί στερεών αποβλήτων ((ΕΕ L της 26.3.1991. )) έχει ως εξής: «νοείται ως απόβλητο κάθε ουσία ή αντικείμενο που εμπίπτει στις κατηγορίες του παραρτήματος Ι και το οποίο ο κάτοχός του απορρίπτει ή προτίθεται ή υποχρεούται να απορρίψει». Στο παράρτημα Ι περιέχονται 16 κατηγορίες αποβλήτων. Ωστόσο, στην κατηγορία Q16 περιέχονται «κάθε ουσία, ύλη ή προϊόν τα οποία δεν καλύπτονται από τις προαναφερόμενες κατηγορίες». Ο Ευρωπαϊκός κατάλογος αποβλήτων (απόφαση της Επιτροπής 94/3/ΕΚ της 20ής Δεκεμβρίου 1993 για την θέσπιση καταλόγου αποβλήτων σύμφωνα με το άρθρο 1α της οδηγίας 75/442/ΕΟΚ του Συμβουλίου περί των στερεών αποβλήτων ((ΕΕ L της 7.1.1994. ))) βασίζεται στο παράρτημα Ι της οδηγίας 75/442/ΕΟΚ και αποτελεί επίσης ενδεικτικό κατάλογο αποβλήτων. Συνεπώς, για την κατάταξη αντικειμένου στα απόβλητα, ούτε το παράρτημα Ι της οδηγίας 75/442/ΕΟΚ, ούτε ο Ευρωπαϊκός κατάλογος αποβλήτων είναι καθοριστικής σημασίας, δεδομένου ότι είναι καθαρά ενδεικτικού χαρακτήρα. Το σημαντικό είναι η πρόθεση, οι ενέργειες ή οι υποχρεώσεις απαλλαγής από το αντικείμενο.

Το Αξιότιμο Μέλος του Κοινοβουλίου περιγράφει ως «λανθασμένη εφαρμογή της οδηγίας» την υπαγωγή, στον ορισμό των αποβλήτων, ουσιών που δεν ρυπαίνουν το περιβάλλον. Ο προαναφερθείς ορισμός των αποβλήτων δεν συνδέεται καθόλου με την ρυπογόνο ικανότητα μιας ουσίας. Αυτό εφαρμόζεται πλήρως και στην βιομάζα, στον βαθμό που πληρούται ο ορισμός των αποβλήτων. Κατά συνέπειαν, η βιομάζα που περιέχει απόβλητα πρέπει να θεωρείται ως απόβλητο σύμφωνα με την κοινοτική νομοθεσία και να υπάγεται στις αντίστοιχες υποχρεώσεις.

Η Επιτροπή δεν διαπιστώνει καμμία αντίφαση στον ορισμό της βιομάζας ως αποβλήτου, υπό τον όρο ότι ο κάτοχος της βιομάζας την απορρίπτει, ή έχει την πρόθεση ή την υποχρέωση να την απορρίψει.